Róm 13,8-14
· Tartozás. Isten felé, mert elloptuk tőle önmagunkat. Emberek felé, mert ellenük is vétettünk/vétünk. Mégsem a jóvátételről van szó. Isten a bűneset után is szeretett minket, ezért küldte el Fiát: hogy éljünk általa (1Jn 4,9), és hogy Ő fizesse ki a tartozásunkat, nekünk pedig elengedje Isten. Ezért tartozunk elengedni mások tartozását (ld. adós szolga példázata + Mt 6,14-15).
· Szeretet. Nemcsak halálunk után kapunk Istentől valami elképzelhetetlenül nagyot / gazdagot, hanem Isten Fia maga van velünk (a világ végezetéig, Mt 28,20; az előző vers nem feltétel, de parancs – Jézus itt bátorít a teljesítésére), és Jézus tanítványait „maga az Atya szereti”, és ezért adja meg, amit kérnek.
· Isten szeretete cselekvő szeretet, ezzel tartozunk felebarátainknak. Nemcsak a tiltó parancsok (ne ölj stb.) megtartásából áll. Ehhez észre kell vennünk, mire van szüksége a másiknak (nem a saját látásunkkal, hanem azzal, amit Istentől, Lelke által kapunk), és bátorság is kell(het) ahhoz, hogy azt adjuk neki. Lehet, hogy több / kevesebb / másfajta áldozatot kell hoznom, mint amit én gondolok. Nem sóhajtozva, hogy „még mennyit, meddig”, hanem hálával – ezt is Isten adja. „A törvény betöltése a szeretet” – Krisztus tölti be.
· Úgy / akkor tölti be, ha élhet bennem, ha én folyamatosan „tanulok vele járni”. Közelebb van hozzám az üdvösség, mint amikor hívővé lettem: időben is, de úgy is, hogy folyamatosan formálódik bennem a Krisztus (Gal 4,19). Fel kell ébrednünk: nemcsak az éjféli kiáltáskor (tíz szűz), nemcsak a hamis tanításokat kell egyre világosabban felismernünk (azt is), hanem magára Krisztusra kell egyre éberebben figyelnünk. A veszélyek, a saját igazam, kényelmem, javaim féltése megfojtja az igét, és ige nélkül Krisztus sem fog tudni beszélni velem. Ebből kell felébrednünk.
· Ugyanígy megfojtják az igét az el nem hagyott bűnök. Ha nem szól hozzám az ige (huzamosan), kérnem kell a készséget a bűneim meglátására és elhagyására. 8,13: a hitben járó gyülekezetet is figyelmeztetni kell ezekre: alattomos, ártatlannak tűnő gondolatok, látványok visznek el akár ilyen durva bűnökbe is – engem is.
· Éberség kell ahhoz, hogy „a testet ne tápláljam a kívánságokra”. Hogyan? „öltözzétek fel az Úr Jézus Krisztust” – hittel abban, hogy Ő velem van, mert megígérte; abban, hogy Ő betölti bennem a törvényt; hogy Ő olyan Főpap, aki kísértést szenvedett, és nem esett bűnbe, ezért tud segíteni azokon, akik kísértésbe esnek.
